Islanan Mariana Nort

Islanan Mariana Nort, ofisialmente Commonwealth of the Northern Mariana Islands (CNMI), ta un teritorio no inkorporá i mankomunidat di Merka ku ta konsistí di 14 isla den e parti nortwèst di Oséano Pasífiko. E tin un masa di tera di 183.5 miya kuadrá (475.26 km²) i un poblashon di 47.329 hende, segun senso di 2020. Te ku 2020, alrededor di 60% di e poblashon ta siudadano di Merka òf residente permanente legal, i e otro 40% ta trahadónan stranhero. E gran mayoria di e poblashon ta biba na e islanan Saipan, Tinian i Rota. E otro islanan ta poko habitá; esun mas notabel entre esakinan ta Pagan, ku a keda pa gran parti deshabitá for di un erupshon volkániko na 1981. Durante e periodo kolonial, Islanan Mariana Nort tabata bou di e kòntròl di e imperionan spañó, aleman i hapones. Despues di Guera Mundial II, e islanan tabata parti di e teritorionan di Nashonnan Uni bou di atministrashon merikano promé ku nan a uni formalmente na Merka komo teritorio na 1986 i ku nan poblashon a haña siudadania di Merka. E islanan ta dividi den kuater munisipio. E sentro atministrativo ta Capitol Hill, un pueblo den nortwèst di Saipan. E gobernador aktual di CNMI ta Arnold Palacios, kende a asumi a posishon na yanüari 2023. E poder legislativo tin un Senado di 9 miembro i un Kámara di Representantenan di 20 miembro. Islanan Mariana Nort no tin representashon di votashon den Kongreso di Merka, pero, for di 2009, a wòrdu representá pa un delegado den e Kámara di Representantenan di Merka. Geografia Islanan Mariana Nort, huntu ku Guam pasùit, ta komponé e archipiélago di Islanan Mariana. E mankomunidat ta konsistí di 14 isla prinsipal (den orden alfabétiko): Agrihan Aguijan Alamagan Anatahan Isla di Asuncion Farallon de Medinilla Farallon de Pajaros Guguan Islanan Maug Pagan Rota Saipan Sarigan Tinian E área di oséano na ost di e islanan i partinan di e islanan mes ta forma parti di e monumento nashonal marino di Trinchera di Mariana. E área aki ta inkluí e tres isla mas nort, e refugio “Arco di Candela”, cu ta inkluí 21 sitio volkánico bou di awa, i e region di trinchera. E reserva di naturalesa tin komo meta pa protehá e bida marino úniko, ku ta inkluí paranan di laman, turtuga di laman, refnan di koral úniko, i bida rònt di ventilashon bou di laman. E trinchera di Mariana ta inkluí e awa di oséano mas profundo riba e planeta, huntu ku otro maraviyanan bou di awa, inkluyendo un pisina di suafel líkido situá na Daikoku, un volkan bou di awa.